
Comisia pentru buget, finanţe şi bănci

Bucureşti,   15.05.2003   

Nr. 22/137

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor, cu care comisia noastră a fost sesizată în fond cu adresa Biroului Permanent nr.694 din 25 februarie 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti   15.05.2003

Nr.22/137

RAPORT

asupra propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor

Cu adresa nr.694 din 25 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Ordonanţei de urgenţă a Guvernului nr.158/2001 privind regimul accizelor.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru modificarea Ordonanţei de urgenţă a Guvernului nr.158/2001 privind regimul accizelor, în şedinţa din 14 mai 2003, comisia a hotărât, cu 6 voturi împotrivă şi 18 voturi pentru, respingerea, din următoarele considerente:

- în ceea ce priveşte sfera de aplicare a accizelor, aceasta este structurată cu respectarea întocmai a principiilor prevăzute în Directivele Uniunii Europene în domeniu, Directiva nr.92/12/CEE fiind cea care reglementează regimul general al produselor supuse accizelor, precum şi deţinerea, mişcarea şi urmărirea acestora. Potrivit prevederilor acestei directive, produsele supuse obligatoriu accizelor sunt clasificate în trei grupe şi anume: a) uleiuri minerale; b) alcool şi băuturi alcoolice; c) tutunuri prelucrate. Pentru fiecare grupă de produse au fost emise directive specifice;

- în cuprinsul Directivei specifice nr.92/83/EEC privind armonizarea structurii accizelor pentru alcool şi băuturi alcoolice, se regăsesc secţiuni distincte pentru produsele încadrate în această grupă, în prima secţiune fiind reglementat regimul accizelor pentru bere;

- poziţia 2203 din Sistemul Armonizat la care face referire Directiva nr.92/83/CEE, precizează că „berea este o băutură alcoolică obţinută prin fermentarea mustului preparat din malţ de orz sau de grâu care a fost fiert în apă cu hamei, în general”. Totodată, în această directivă este menţionat expres că în cadrul acestei poziţii nu este menţionată băutura numită „bere fără alcool” a cărei concentraţie alcoolică în funcţie de volum a fost redusă la 0,5% sau mai puţin;

- definiţia berii şi clasificarea acesteia în cadrul băuturilor alcoolice conform Ordonanţei de urgenţă a Guvernului nr.158/2001 privind regimul accizelor, aprobată prin Legea nr.523/2002, este compatibilă cu prevederile Directivei nr.92/83/CEE. Rezultă că reglementarea regimului de accize pentru bere în cadrul grupei „alcool şi băuturi alcoolice” este în conformitate cu prevederile comunitare.


Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Consilieri parlamentari:

          Onete Alexandru

          Bărdiţă Mariana

